РЕШЕНИЕ

гр. ЛЕВСКИ, _07.11._ 2013 г.

В ИМЕТО НА НАРОДА


Левченски районен съд в съдебно заседание на _седми ноември_ две хиляди и тринадесета година в състав: 

   ПРЕДСЕДАТЕЛ: СТОЙКА МАНОЛОВА
      СЪДЕБНИ ЗАСЕДАТЕЛИ:

при секретаря _Р.П._ и в присъствието на прокурора _Диана Мицканова_, като разгледа докладваното от съдия Манолова н.а.х.д. №_436_ по описа на съда за 2013г., за да се произнесе, взе предвид следното:


На основание данните по делото и закона, съдът

Р Е Ш И :


ОСВОБОЖДАВА К.Д. ***, ЕГН **********, от НАКАЗАТЕЛНА ОТГОВОРНОСТ за извършено деяние по чл.343в, ал.2 във вр. с ал.1 от НК за това, че на 14.10.2013г., около 11:00 часа в с. Кулина вода, обл. Плевен, по ул. „Лиляна Димитрова”, пред дом №*, в едногодишен срок от наказването му по административен ред с наказателно постановление №649/18.09.2013г. на Началник РУП – Белене, влязло в законна сила на 02.10.2013г., управлявал моторно превозно средство  лек автомобил „Москвич” без регистрационни табели, без съответно свидетелство за управление на моторно превозно средство.


НАЛАГА на основание чл.78а от НК на К.Д. ***, ЕГН **********, административно наказание ГЛОБА в полза на държавата в размер на ХИЛЯДА ЛЕВА. 

РЕШЕНИЕТО подлежи на обжалване пред ПОС в 15-дневен срок от днес.







РАЙОНЕН СЪДИЯ:
Мотиви към Решение № от 07.11.2013г., постановено по н.а.х.д. №436/2013г. по описа на РС гр. Левски.

В РС Левски е постъпило постановление с предложение за освобождаване от наказателна отговорност и налагане на административно наказание по отношение на К.Д. ***, ЕГН ********** за това, че на 14.10.2013г., около 11:00 часа в с. Кулина вода, обл. Плевен, по ул. „Лиляна Димитрова”, пред дом №*, в едногодишен срок от наказването му по административен ред с наказателно постановление №649/18.09.2013г. на Началник РУП – Белене, влязло в законна сила на 02.10.2013г., управлявал моторно превозно средство - лек автомобил „Москвич” без регистрационни табели, без съответно свидетелство за управление на моторно превозно средство.

Обвиняемият Д. се явява в с. з., признава се за виновен, изразява съжаление за извършеното.

Представителят на РП - Левски счита, че от събраните в хода на съдебното следствие доказателства се установява, че обвиняемият Д. е осъществил състава на престъплението, за което му е било повдигнато обвинение. Изпълнени са кумулативно дадените изискуеми от закона предпоставки за освобождаване на лицето от наказателна отговорност. Моли съда да признае обвиняемия за виновен, да го освободи от наказателна отговорност и му наложи наказание глоба към минимума, предвиден в санкционнатачаст на разпоредбата. 


Съдът, като прецени събраните по делото доказателства, приема за установено от фактическа страна следното:


Обвиняемият К.Д. ***, ЕГН **********.


На 14.10.2013г. за времето от 10:00ч. до 12:00 ч. свидетелите И.Д., И.Б. и Б.Б. - служители при РУП - Белене изпълнявали служебните си задължения по предварително утвърден график  от Директора на ОД на МВР – Плевен по линия на КАТ. Около 11:00 часа се намирали в с. Кулина вода, обл. Плевен. Движейки се по ул. „Лиляна Димитрова” забелязали да се движи срещу тях лек автомобил малка „Москвич” * на цвят, без регистрационни табели. Спрели автомобила за извършване на служебна проверка. Установена била самоличността на водача – обвинемия Д.. Установили също, че обвиняемият няма издадено свидетелство за управление на моторно превозно средство. От извършената и приложена справка за нарушител от региона се установило, че Д. никога не е имал издадено свидетелство за управление на МПС. За констатираното нарушение свидетелят Д. съставил акт за установяване на административно нарушение бл.№258194/14.10.2013г. на обв. К.Д.. Свидетели при съставяне на акта били св. Б.Б. и св. И.Б..

Представено е и наказателно постановление №694/18.09.2013г. на Началник РУП - Белене, влязло в законна сила на 02.10.2013г., от което се установява, че обвиняемият Д. е наказван по административен ред за управление на МПС без свидетелство за управление.

Така описаната фактическа обстановка се установява от представените по незабавно производство №73/2013г. по описа на РП гр.Левски доказателства, приобщени към доказателствения материал по делото: АУАН бл.№258194/14.10.2013г. и НП №649/18.09.2013г. от Началник РУП – Белене.

От така установената по несъмнен начин фактическа обстановка и доказателствата по делото се налага изводът, че с деянието обвиняемият Д. е осъществил от обективна и субективна страна състава на престъпление по чл.343в, ал.2 във вр. с ал.1 от НК, за което е предвидено наказание лишаване от свобода до две години.

От субективна страна деянието е извършено при пряк умисъл, като форма на вина.

Обвиняемият К.Д. е пълнолетен и не е осъждан. Към момента на извършване на деянието не е бил освобождаван от наказателна отговорност по реда на чл.78а от НК, което се изяснява от приложената справка за съдимост. С деянието не са причинени имуществени вреди.

От изложеното съдът приема, че са налице предпоставките за освобождаване от наказателна отговорност и налагане на административно наказание по отношение на обвиняемия Д..


При определяне размера на наказанието по отношение на обвиняемия К.Д. съдът взе предвид съдействието, което е оказал на органите на съдебното производство за разкриване на обективната истина, обществената опасност на деянието и дееца,  причините и мотивите за извършване на престъплението, признанието на вината, неговото имотно състояние, изразеното разкаяние. 

Предвид изложеното съдът счита, че наказанието следва да бъде определено при превес на смекчаващите отговорността и вината обстоятелства.


С оглед на горното съдът приема, че следва по отношение на обвиняемия К.Д. да бъде наложена глоба в минималния размер, предвиден в НК, а именно – ХИЛЯДА ЛЕВА.


Водим от горните мотиви съдът постанови решението си.

СЪДИЯ:

